Document ID: 31997R1488

Komisjoni määrus (EÜ) nr 1488/97,
29. juuli 1997,
millega muudetakse nõukogu põllumajandustoodete mahepõllundustootmist ning põllumajandustoodete ja toiduainete puhul sellele viitavaid märgiseid käsitlevat määrust (EMÜ) nr 2092/91
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 24. juuni 1991. aasta määrust (EMÜ) nr 2092/91 põllumajandustoodete mahepõllundustootmise ning põllumajandustoodete ja toiduainete puhul sellele viitavate märgiste kohta, [1] viimati muudetud komisjoni määrusega (EÜ) nr 418/96, [2] eriti selle artiklit 13,
ning arvestades, et:
määruse (EMÜ) nr 2092/91 artikli 7 lõike 1a kohaselt ei kohaldata kõnealuse määruse artikli 7 lõikes 1 ettenähtud tingimusi toodete suhtes, mis on olnud üldiselt kasutusel enne kõnealuse määruse vastuvõtmist ühenduse mahepõllunduses kehtivate kohaste toimimisviiside alusel;
mitmed liikmesriigid on edastanud komisjonile asjakohase teabe toodete kohta, mis nende territooriumil on olnud mahepõllunduses üldiselt kasutusel enne 24. juunit 1991 ega ole kantud määruse (EMÜ) nr 2092/91 II lisasse; nad märgivad ühtlasi, et kõnealusete toodete kasutamine on asjaomaste liikmesriikide põllumajanduses endiselt üldiselt lubatud; pärast liikmesriikide taotluste läbivaatamist osutus sellel etapil kohaseks lisasse kanda toode "savid" kui täiendav mullaomaduste parandaja ning järgmised tooted kui taimekaitsetooted: asadiraktiin, mesilasvaha, teatavad vaseühendid, etüleen, želatiin, kaaliumalumiiniummaarjas, lubiväävel, letsitiin, Nicotiana tabacumi tõmmis, mikroorganismide preparaadid, mineraalõlid, kaaliumpermanganaat ja kvartsliiv;
selles seoses tuleks lisasse kanda ka teatavad tooted (majapidamisjäätmete kompost, suhkru rafineerimistehaste tööstuslik lubi), mis on uutes liikmesriikides (Austria, Soome, Rootsi) tavapäraselt kasutusel;
peale selle on mõned liikmesriigid taotlenud teatavate põllumajanduses kasutatavate muude väetiste, taimekaitsetoodete ja muude toodete kandmist määruse (EMÜ) nr 2092/91 II lisasse, mis võimaldaks neid tooteid mahepõllunduses kasutada; pärast taotluste läbivaatamist leiti, et kõnealuse määruse artikli 7 lõikes 1 ettenähtud nõuetele vastavad diammooniumfosfaat ning teatavad püretroidid, mille kasutamine on lubatud ainult lõksudes, ning hüdrolüüsunud valgud, kui neid kasutatakse lõksudes või taotluse alusel saadud loa kohaselt koos määruse (EMÜ) nr 2092/91 II lisa B jaos esitatud muude taimekaitsetoodetega;
majapidamisjäätmete kompost, suhkru rafineerimistehaste tööstuslik lubi, Nicotiana tabacumi tõmmis, vaseühendid, mineraalõlid, metaldehüüd- ja püretroidlõksud tuleks lisasse kanda viieks aastaks kuni järgmise läbivaatuseni, mille eesmärk on üksikasjalikumate nõuete väljatöötamine või kõnealuste toodete võimalik asendamine alternatiivsete toodetega; kõnealust uut läbivaatamist tuleks alustada nii kiiresti kui võimalik lisaandmete alusel, mis saadakse nende toodete jätkuvast kasutamisest huvitatud liikmesriikidelt;
teatavate väetiste ja kõigi taimekaitsetoodete suhtes tuleb kehtestada kasutamist ja/või koostist piiravad nõuded; eelkõige on kohane nii kiiresti kui võimalik, kuid hiljemalt 30. juuniks 1999, uurida vaseühendite ja Nicotiana tabacumi liikidest valmistatud tõmmise (vesilahuse) kasutamise edasise piiramise tingimusi teatavate põllukultuuride ja kahjurite puhul;
on selgunud, et teatavad määruse (EMÜ) nr 2092/91 II lisa B jaos sisalduvaid taimekaitsetooteid ei kasutata ning seetõttu võiks need kõnealusest lisast välja jätta;
teatavad liikmesriigid on taotlenud määruse (EMÜ) nr 2092/91 VI lisa täiendamist teatavate toodetega ning rangemaid piiranguid sisaldavate tingimuste lisamist seoses kõnealusesse lisasse juba kantud teatavate põllumajandusest mittepärinevate toodete kasutamisega; pärast läbivaatamist leiti, et kõnealused taotlused vastavad nõuetele, mis on ette nähtud määruse (EMÜ) nr 2092/91 artikli 5 lõikes 4 ja komisjoni määruse (EMÜ) nr 207/93 artiklis 2, [3] viimati muudetud määrusega (EÜ) nr 345/97 [4];
tuleks anda ajapikendus välja jäetud või ainult piiravate tingimuste alusel kasutada lubatud toodete varu hävitamiseks;
määrusesse (EMÜ) nr 2092/91 tuleks teha vajalikud muudatused;
käesolevas määruses ettenähtud meetmed on kooskõlas määruse (EMÜ) nr 2092/91 artiklis 14 nimetatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Käesolevaga muudetakse määruse (EMÜ) nr 2092/91 II ja VI lisa vastavalt käesoleva määruse lisale.
Artikkel 2
Käesolev määrus jõustub seitsmendal päeval pärast selle avaldamist Euroopa Ühenduste Teatajas.
Enne käesoleva määruse jõustumiskuupäeva võib määruse (EMÜ) nr 2092/91 II lisa B jao ja VI lisa B ja C jao loeteludesse kantud tooteid eelnevalt kehtestatud tingimuste kohaselt kasutada kuni olemasolevate varude ammendumiseni, kuid mitte kauem kui 31. märtsini 1998.
Määruse (EMÜ) nr 2092/91 II ja VI lisas ettenähtud tooteid, mille kasutustingimused on enne käesoleva määruse jõustumiskuupäeva kehtinud tingimustest rangemad, võib kasutada varude ammendumiseni, kuid mitte kauem kui 31. märtsini 1998.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 29. juuli 1997

Labels: 3
6